Lesersbrief: Help, ek sukkel om regstellende aksie te regverdigMartin de Beer. Foto: Verskaf. Martin de Beer van Roodepoort, Gauteng skryf: Persoon A bestuur roekeloos, skryf B se motor af en C moet die somtotaal van B se skade aan persoon D betaal (C is nie ŉ versekeraar nie en die partye ken mekaar glad nie) Vir enige regdenkende mens is die gevolg van bostaande scenario dat die skuldige party verskoon word, die benadeelde se skade bly staan, terwyl ŉ ander onbetrokke bevoordeelde vergoed word deur ŉ ander onbetrokke benadeelde, in die afwesigheid van enige skuld aan laasgenoemde se kant! Die bostaande is duidelik onbillik of onregverdig en eintlik bevind B en C hulself in presies dieselfde bootjie, ŉ bootjie met die naam “Benadeel Sonder Skuld”. Sou die toevoeging van kleuronderskeiding aan enige van hierdie “persone” en enige rondskuif van kleurtoekennings tussen hulle die onbillikheid of ongeregtigheid ongedaan kon maak? Nee. As ons nou beslis dat, na aanleiding van A se optrede teenoor B, almal van dieselfde ras as A (C) voortaan vergoed aan B en D, verander dit die onbillikheidsbeginsel glad nie – al wat verander is dat ons rassisme gebruik om die onbillikheid of onregverdigheid te probeer ontken. Omdat B en C in dieselfde bootjie sit het Apartheid en Regstellende Stappe verbasend ooreenstemmende gevolge in my opinie? Albei voel vir my ewe rassisties van aard. Is hulle nie eintlik sinonieme nie? Vir die “verligte vromes” wil ek vra: “Can two wrongs make a right?”